***Príloha č. 11 Príručky pre žiadateľov o schválenie operačného programu a jeho zmien a financovanie operačných fondov skupín výrobcov, organizácií výrobcov a združení organizácií výrobcov v komodite zemiaky na základe nariadenia Európskeho parlamentu a Rady (EÚ) 2021/2115***

**Postup pri preukázaní minimalizovania nákladov na obstaranie tovarov a služieb v súlade so zákonom č. 523/2004**

V záujme preukázania hospodárneho, efektívneho a účinného vynaloženia verejných finančných prostriedkov platobná agentúra vyžaduje od žiadateľov pri oprávnených výdavkoch preukázanie minimalizovania nákladov na obstaranie tovarov a služieb v súlade so zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.

Primeranosť nákladov preukáže žiadateľ zdôvodnením výberu dodávateľa k jednotlivým oprávneným výdavkom a to doložením:

1. dokladu preukazujúceho zadanie zákazky, ktorý obsahuje špecifické požiadavky na obstaraný tovar alebo službu spolu s emailovou komunikáciou, že žiadateľ oslovil uchádzača;
2. dokladu preukazujúceho, kedy žiadateľ požiadal uchádzačov, aby predložili cenovú ponuku (napr. emailová komunikácia);
3. troch cenových ponúk;
4. dokladu preukazujúceho, kedy uchádzač predložil žiadateľovi cenovú ponuku (napr. emailová komunikácia);
5. zdôvodnenia výberu dodávateľa k jednotlivým oprávneným výdavkom podľa prílohy č. 12 príručky s uvedením všetkých cenových ponúk.

**!** **Pri výbere uchádzača sa má jednať o získanie minimálne troch cenových ponúk od navzájom nezávislých a neprepojených uchádzačov.**

Jednou z kľúčových okolností ohrozujúcich čestnú hospodársku súťaž v rámci prieskumu trhu je výskyt konfliktu záujmov. Ide o situáciu, kedy vzájomné vzťahy a väzby osôb na strane žiadateľa a na strane uchádzačov môžu ovplyvniť objektívne a nestranné vykonávanie činností vo výbere dodávateľa. Taktiež v zdôvodnení výberu dodávateľa sa zaviaže „Vyhlasujem, že sme pri tomto obstarávaní zabezpečili, aby nedošlo ku konfliktu záujmov medzi vyhlasovateľom a uchádzačmi, ktorý by mohol narušiť alebo obmedziť čestnú hospodársku súťaž alebo porušiť princíp rovnakého zaobchádzania, princíp nediskriminácie hospodárskych subjektov a princíp transparentnosti. Platobná agentúra pristúpi ku kráteniu podpory pri výskyte konfliktu záujmov medzi žiadateľom a vybraným dodávateľom.

**Ďalšie spôsoby, ktorými je možné preukázať hospodárnosť, efektívnosť a účinnosť sú napr.:**

1. získavanie informácie od dodávateľov napr. o cenách dodaných tovarov a služieb, za ktoré boli poskytované iným subjektom na trhu v danom čase napr. z ich webových sídel, či reklamných materiálov;
2. vypracovanie znaleckého posudku.

Ak žiadateľ nepreukáže hospodárnosť, efektívnosť a účinnosť vynaloženia verejných finančných prostriedkov, bude platobná agentúra posudzovať primeranosť výdavkov na základe priemernej ceny daného výdavku na trhu, t. j. vyhradzuje si právo výšku výdavku znížiť, ak sa cena daného výdavku výrazne (napr. viac ako 20 %) odlišuje od priemernej ceny daného výdavku na trhu.

V prípade, ak žiadateľ má uzavretú zmluvu s dodávateľom, má povinnosť ju predložiť s uvedením vysúťaženej ceny predmetnej zákazky. **Pri refundácii predmetných výdavkov operačného programu žiadateľ predloží účtovné doklady s tou istou vysúťaženou cenou počas celej doby platnosti zmluvy**. Doba platnosti predmetnej zmluvy sa odporúča do plánovaného termínu ukončenia prebiehajúceho operačného programu.

**Pri dodatku zmluvy** s dodávateľom, pri ktorom sa zmení predmet zmluvy – zmena dodaného tovaru alebo služby, doba jej platnosti, **žiadateľ je povinný opätovne vykonať prieskum trhu pred jeho podpisom.**

**Ak pri prvom kole prieskumu trhu sa nepodarí získať 3 cenové ponuky** od min. 3 uchádzačov, žiadateľ **je povinný urobiť druhé kolo, ale nie s tými istými uchádzačmi, ktorí nedoručili cenové ponuky pri prvom kole.**

**Ak pri druhom kole prieskumu trhu sa nepodarí získať 3 cenové ponuky od min. 3 uchádzačov**, žiadateľ je povinný **zdôvodniť výber uchádzačov a dostupnosť predmetného tovaru a služby na trhu v tom čase.**

Ak žiadateľ si nevybral uchádzača s najnižšou cenou, je povinnosť žiadateľa doložiť všetky relevantné údaje resp. doklady (napr. znalecký posudok, posudok tretej strany) preukazujúce výber uchádzača na základe princípu efektívnosti a účinnosti vynaloženia verejných finančných prostriedkov na predmetné tovary a služby.